谦受益赋（以君子立身谦德之柄为韵）
吴连叔 (Tang)
执劳谦者。可以为天下君。习撝谦者。可以为天下勋。在易也有自牧之义。于书也有受益之文。行已立身。而道自著。御人率众。而德有云。在上则腾茂实。居下则播令闻。亦足以化乎四表。而行乎三军。若乃天地之义。鬼神之理。或祸其满盈。或福其廉耻。故执羔雁而行者。得之而益贵。秉耒耜之列者。得之而易使。在臣下之尚然。况继天而为子。是以敷之而化行。执之而教立。被车书之所至。沾雨露之所及。故能迩无不洽。远无不宾。岂不以言出乎口。行发乎身。求之于己。加之于人者也。夫心者难备。物者难兼。故先王所以戒慎。往哲所以崇谦。不然者。宣子何以称贤。太伯何以为德。书三让之策文。作千古之程式。其执谦也。必在乎合宜。其在卑也。亦存乎随时。过之者俯而就矣。不至者跂而及之。无贻诮于巽床之义。无见刺于相鼠之诗。惟木兮从绳则正。惟后兮从谦则圣。虽不富于其邻。而有助于为政。理于身也。合仁义之五常。理于国也。则文武之二柄。宜播美于笔端。传谦德之雅咏。